韓忠獻北道京邑二帖贊
作者：岳珂
朝代：宋

paragraphs: 扶桑擎日，厥幹萬尺，以爲公筆。
天壽平格，元圭昭錫，以爲公墨。
陰陽闔闢，鰲柱立極，見此偉特。
太山絕壁，九河碣石，莫動筆力。
有雲五色，曾著瑞籍，多士辟易。
繄天實啟迪，豈以詡飾，如彼韋陟。
公騎鵬翼，歸侍帝側，有是遺蹟。
榮光交射，星月珠璧，終古不忒。
維珂之得，再拜歎息，坱圠孰測。
几几赤舄，尚想公德，永鎮下國。